钦定古今图书集成/明伦汇编/交谊典/第054卷 > 《游九龙潭宴别序》宋·之问
## 钦定古今图书集成/明伦汇编/交谊典/第054卷 > 《游九龙潭宴别序》宋·之问

安平王地惟藩翰，才实宗英，悬鹊镜于胸怀，运龙泉
于掌握。以为“时和政理，实探道之期；贱物贵身，尚延
龄之术。悠然远览，迺卜兹山，属圣主之能仁，遂贤王
之雅好。罗纨罢御，与朱邸而长辞；金玉满堂，栖白云
而不顾。岩石信美，结构多奇，锦壁周庭以造天，玉泉
注户而鸣壑。三光贝树，影入山窗；九节昌蒲，光摇砌
水。竹林茅宇，自冥栖隐之心；药物图书，即有灵仙之
气。人惟帝念，岩穴所以增辉；地入王家，樵采尤其不
犯。”嗟乎！林栖谷饮，古亦有之，岂有贵而为王，炼形云
壑？希世独立，万古谁邻？子晋已来，一人而已。群公等
御紫泥之宠命，间清溪之逸游。驻骖𬴂，步岩石。藉落
花而听时鸟，累宿忘归；荫芳树而美春泉，穷年不厌。
衣冠车马，明日下于春山；鸾鹤笙歌，今宵共乎芳月。
隐沦可作，将知心与事违；城阙非遥，终惜风流云散。
下官少怀微尚，早事灵丘。践畴昔之桃源，留不能去；
攀君王之桂树，情可何之？请人赋一言，俱裁六韵。